b"\n_START_ARTICLE_\nDinastia XIX d'Egipte\n_START_SECTION_\nInici de la dinastia\n_START_PARAGRAPH_\nL'\xc3\xbaltim fara\xc3\xb3 de la dinastia XVIII fou Horemheb que, acostant-se el moment de la seva mort sense descend\xc3\xa8ncia, va designar hereu del regne el seu visir Rams\xc3\xa8s. D'aquesta manera, en accedir al tron d'Egipte, el nou fara\xc3\xb3 Rams\xc3\xa8s I origin\xc3\xa0 la dinastia XIX._NEWLINE_Rams\xc3\xa8s I regn\xc3\xa0 nom\xc3\xa9s 17 mesos en el que es considera un regnat de transici\xc3\xb3 entre les dinasties.\n_START_SECTION_\nApogeu\n_START_PARAGRAPH_\nEl fara\xc3\xb3 Seti I intent\xc3\xa0 per primer cop recuperar les terres perdudes de S\xc3\xadria, per\xc3\xb2 la seva conquesta fou ef\xc3\xadmera._NEWLINE_El regnat de Rams\xc3\xa8s el Gran portar\xc3\xa0 a l'enfrontament terrible entre egipcis i hittites, que culmina en la Batalla de Cadeix, quan portava uns quatre anys de govern. Tot i que Rams\xc3\xa8s s'atribueix la vict\xc3\xb2ria, no va aconseguir recuperar territoris, i encara va haver de lluitar pels que li corresponien; el resultat final fou un tractat de pau que va confirmar la p\xc3\xa8rdua de la S\xc3\xadria del sud per Egipte. El regnat de Rams\xc3\xa8s, un dels m\xc3\xa9s llargs de la hist\xc3\xb2ria d'Egipte, va ser, en la resta dels anys (63), de pau i benestar._NEWLINE_El seu fill Mernept\xc3\xa0 va saber fer front als Pobles de la Mar, als quals va rebutjar, mentre que l'Imperi hittita es va ensorrar finalment a causa d'aquest atac, molt poc despr\xc3\xa9s.\n_START_SECTION_\nDecad\xc3\xa8ncia\n_START_PARAGRAPH_\nDespr\xc3\xa9s segueixen una s\xc3\xa8rie de regnats curts, possiblement amb una Guerra civil entre Seti II i un possible mig germ\xc3\xa0 o fill, Amenmesse, que porten a la decad\xc3\xa8ncia de la dinastia. Al final, Siptah, un rei menor d'edat, qued\xc3\xa0 sota la reg\xc3\xa8ncia de la seva madrastra Tausret i d'un canceller asi\xc3\xa0tic anomenat Bai._NEWLINE_La mort de la reina provoc\xc3\xa0 un buit de poder que va durar algun temps; devien sorgir candidats arreu, leg\xc3\xadtims o usurpadors. Finalment, Setnakht es va imposar i fou reconegut com a rei, i inici\xc3\xa0 la dinastia XX, que intentar\xc3\xa0 imitar els \xc3\xa8xits de la dinastia XIX."